**Sotsiaalministeeriumile**

**Viide:** Palvele esitada arvamus määruse nr 53 muutmise eelnõu kohta

**Pealkiri:** *Määruse nr 53 muutmise eelnõu radioloogiliste uuringute broneerimise võimaldamiseks läbi üleriigilise digiregistratuuri*

EESTI RADIOLOOGIA ÜHINGU (ERÜ) VASTUS

ERÜ juhatus on tutvunud sotsiaalministri määruse nr 53 muudatusettepaneku ja seletuskirjaga ning ERÜ toetab eelnõu eesmärki ja muudatusi tervise infosüsteemi andmekoosseisus.

Peame siiski oluliseks täpsustada seletuskirja sõnastust uuringute ajakohasuse osas ning rõhutada radioloogiateenuste korraldamise paindlikkuse ja professionaalse otsustusõiguse säilitamist tervishoiuteenuse osutajate tasandil.

Punktis 4 toodud väide, et muudatus *tagab uuringu ajakohasuse ja aitab vähendada tervishoiusüsteemi koormamist tarbetute protseduuridega*, on liialdatud. Saatekirja kehtivusaja lisamine üksi ei taga, et uuring oleks ajakohane, sest uuringu toimumise aeg sõltub ka reaalselt saadaolevatest uuringuaegadest ja ootejärjekordadest.  
Soovitame sõnastust täpsustada viisil, mis rõhutaks, et kehtivusaja lisamine aitab kaasa uuringute asjakohasuse parandamisele, kuid ei taga seda iseseisvalt.

ERÜ juhib tähelepanu, et radioloogid on Eestis nagu mujalgi spetsialiseerunud kindlatele uuringutele ja anatoomilistele piirkondadele (nt rind, maks, biopsiad, elastograafiad). Seetõttu peab jääma tervishoiuteenuse osutaja (TTO) pädevusse muuhulgas otsustada:

1. millistele seadmetele koostatakse digiregistratuuri tunniplaanid;
2. kui palju aega on ette nähtud konkreetse protseduuri teostamiseks;
3. milliseid protseduure võimaldatakse digiregistratuuri kaudu broneerida;

Ei tohi tekkida väärarusaama nagu plaanitaks üleriigilise digiregistratuuri kasutuselevõtuga kehtestada riiklikult ühtseid nõudeid kõigi seadmete või protseduuride lõikes. Säilima peab loomulikult asutuse ja eriala autonoomia tööprotsesside korraldamisel.

Lugupidamisega,

Gert Mikkal, ERÜ president